1909 het z Rhyfälde e Streik vo de Aluminium-Arbeiter stattgfunde. Im Gägesatz zue andri Arbeiterstreiks in Bade, wo sunscht meischt friidlich abgloffe  sin, isch de Streik eskaliert. Durch de Gwerchschaftsekretär Engels uss Stroossburg isch d Situation no zuesätzlich uffgheizt worde. Spööter isch ussecho, dass de Engels in s Badner Oberland versetzt worde gsi isch, "damit er sich an den Oberländer Bauern seinen harten Schädel einrenne". Wo s Fabrikgländ vonere Mengi mit Stei beworfe worde isch, isch vo dr Fabrik uss dr Italiener Adamo Gnoli erschosse un en andrer Arbeiter schwer verletzt worde. Durff het e Konschtanzer Infantriregiment Rhyfälde bsetzt un abgriggelt; au sin aageblich Hunderti vo Italiener uss dr Umgebig uff Rhyfälde marschiert, go de Gnoli z räche, hen aber chönne vo italienischi Arbeiter uss Rhyfälde beruehigt werre. De Streik het e monatelangs politischs Noochspiil gha: 21 Persone sin wege Landsfriidebruch aaklagt worde. Vorallem het dr Streik au zeigt wie sozial unsicher un unruehig dr neui Ort no gsi isch[5].